Nariadenie Rady (EHS) č. 3949/92
z 21. decembra 1992
o organizácii prehľadu ceny práce v priemysle a odvetví služieb
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 213,
so zreteľom na návrh Komisie,
keďže s cieľom splniť úlohy, ktoré jej pridelila zmluva, predovšetkým úlohy uvedené v jej článkoch 2, 3, 117, 118, 122 a 123, Komisia musí byť stále informovaná o cene práce a príjmoch pracovníkov v jednotlivých členských štátoch;
keďže štatistické informácie, ktoré sú k dispozícii v každom členskom štáte, neposkytujú pevný základ na porovnávanie, a to predovšetkým v dôsledku rozdielov medzi zákonmi, inými právnymi predpismi a správnymi opatreniami v členských štátoch, a keďže prehľady treba preto uskutočniť a výsledky spracovať na základe jednotných definícií a metód;
keďže najlepšou metódou hodnotenia úrovne, zloženia a trendov tak ceny práce, ako aj príjmov pracovníkov, je vykonanie špecifických prehľadov, ako bolo naposledy vykonané v roku 1989 pri vykonaní nariadenia Rady (EHS) č. 1612/88 z 9. júna 1988 o organizácii prehľadu ceny práce v priemysle, veľkoobchodnej a maloobchodnej distribúcii, bankovníctve a poisťovníctve [1], na základe účtovných údajov vzťahujúcich sa na rok 1988;
keďže v dôsledku veľkých zmien v úrovni a štruktúre výdavkov podnikov v oblasti miezd a súvisiacich príspevkov zamestnávateľov treba uskutočniť nový prehľad na základe účtovných údajov za rok 1992 v priemysle, obchode, bankovníctve a poisťovníctve s cieľom zaktualizovať výsledky predchádzajúceho prehľadu;
keďže v dôsledku zmien v ekonomických štruktúrach a situácii v oblasti nezamestnanosti v členských štátoch rozsah príslušných ekonomických aktivít treba rozšíriť, predovšetkým v odvetví služieb;
keďže v dôsledku veľkosti sledovanej oblasti sa prehľad musí zakladať na vzorke s cieľom vyhnúť sa uloženiu nadmerného bremena na podniky a rozpočty Európskych spoločenstiev a členských štátov,
PRIJALA TOTO NARIADENIE:
Článok 1
Komisia ako súčasť pravidelne uskutočňovaných prehľadov o cene práce a príjmoch pracovníkov vykoná v roku 1993 prehľad o cene práce v priemysle a niektorých sektoroch služieb na základe účtovných údajov vzťahujúcich sa na rok 1992.
Článok 2
1. Prehľad sa bude vzťahovať na podniky alebo miestne jednotky s najmenej 10 zamestnancami vykonávajúcimi činnosti definované v kategóriách C, D, E, F, G, H a K, oddieloch 65 a 66 a pododdieloch 63.3 štatistickej klasifikácie ekonomických činností v Európskych spoločenstvách, OKEČ (rev. 1), pričom do úvahy sa vezmú osobitné ustanovenia uvedené v prílohe k tomuto nariadeniu.
2. Prehľad sa uskutoční na základe vzoriek.
Článok 3
Zamestnávatelia, pokiaľ ide o podniky alebo miestne jednotky vo vzorke, poskytnú informácie potrebné na určenie ceny práce na základe účtovných údajov za rok 1992, a to za nižšie stanovených podmienok.
Článok 4
Prehľad sa bude vzťahovať na:
1. mzdové náklady vrátane prémií a príplatkov a všetky vedľajšie výdavky vrátane predovšetkým príspevkov zamestnávateľov na sociálne zabezpečenie a doplnkové systémy a iné sociálne platby vrátane nákladov na odbornú výchovu a všetky dávky a príspevky priamo súvisiace s cenou práce;
2. všetkých zamestnancov zamestnaných v podnikoch alebo miestnych jednotkách; a
3. pracovný čas.
Článok 5
1. Informácie zhromaždia štatistické úrady členských štátov, ktoré vypracujú príslušné dotazníky.
V spolupráci s týmito úradmi Komisia stanoví zoznam charakteristík a definícií, ktoré sa v prehľadoch použijú.
Komisia za rovnakých podmienok určí aj začiatočné a konečné termíny pre tieto prehľady a konečné termíny pre dotazníky.
2. Osoby poskytujúce informácie odpovedia v dotazníkoch pravdivo, úplne a v rámci stanoveného časového limitu.
Článok 6
1. Štatistické úrady členských štátov spracujú odpovede v dotazníkoch.
Po overení a v súlade s utilizačným programom definovaným Komisiou predložia výsledky prehľadu vrátane údajov, ktoré členské štáty vyhlásia za dôverné podľa vnútroštátneho zákonodarstva alebo praxe vzťahujúcej sa na utajenie štatistických údajov, v súlade s ustanoveniami nariadenia Rady (Euratom, EHS) č. 1588/90 z 11. júna 1990 o prenose údajov podliehajúcich štatistickej dôvernosti Štatistickému úradu Európskych spoločenstiev [2]. Uvedené nariadenie reguluje zaobchádzanie s dôvernými informáciami.
2. Výsledky sú rozpísané podľa odvetví ekonomickej činnosti podľa OKEČ (rev. 1), podľa regiónov a podľa veľkostnej kategórie podniku alebo miestnej jednotky.
Článok 7
Jednotlivé informácie poskytnuté na účely prehľadov možno použiť iba na štatistické účely.
Nemožno ich použiť na daňové ani iné účely ani oznámiť tretí stranám.
Článok 8
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. decembra 1992